מספר פנימי: 2157296

הכנסת העשרים וארבע

**יוזם:**  **חבר הכנסת** **אבי מעוז**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1889/24

הצעת חוק השמירה על המקומות הקדושים (תיקון – ייעוץ הרבנות הראשית), התשפ"א–2021

|  |  |  |
| --- | --- | --- |
| תיקון סעיף 2 | 1. | בחוק השמירה על המקומות הקדושים, התשכ"ז–1967[[1]](#footnote-2) (להלן – החוק העיקרי), בסעיף 2, בסופו יבוא:  |
|  |  | "(ג) בסעיף זה – "חילול", לעניין מקומות הקדושים ליהודים – התנהגות העומדת בניגוד להנחיות הרבנות הראשית ולפסיקותיה." |
| תיקון סעיף 4  | 2. | בסעיף 4 לחוק העיקרי, בסופו יבוא "לעניין זה, יראו את הרבנים הראשיים כמשמעותם בחוק הרבנות הראשית, התש"ם–1980,[[2]](#footnote-3) כנציגיהם של בני הדת היהודית."  |

דברי הסבר

חוק השמירה על המקומות הקדושים נועד לשמור על המקומות הקדושים מפני חילול או מפני כל דבר העלול לפגוע בחופש הגישה של בני הדתות אל המקומות הקדושים להם או פגיעה ברגשותיהם כלפי אותם מקומות. מדובר בחוק שנחקק בשנת 1967 ומאז לא נערכו בו כל תיקונים.

בסעיף 4 לחוק נקבע כי שר הדתות הינו הממונה על ביצוע של חוק זה וכי הוא רשאי לאחר התייעצות עם נציגים של בני הדתות הנוגעים בדבר או לפי הצעתם ובהסכמת שר המשפטים להתקין תקנות בכל הנוגע לביצועו.

נראה כי למחוקק בשנת 1967 היו הדברים ברורים כי נציגי הדתות הנוגעים בדבר, לעניין המקומות הקדושים לדת היהודית, הם הרבנים הראשיים לישראל. בהתאם לכך תוקנו גם תקנות השמירה על מקומות קדושים ליהודים, תשמ"א-1981, לאחר התייעצות עם הרבנים הראשיים לישראל.

ברבות השנים נראה כי נוצר חוסר בהירות לגבי המונח הקבוע בחוק – "נציגים של בני הדתות הנוגעים בדבר". בהתאם לכך הועלו פרשנויות שונות המקובלת למונח זה, במה שנראה על פניו בניגוד גמור לכוונה המקורית של המחוקק. בהתאם לכך מבוקש לתקן את החוק ולציין באופן מפורש כי הגורם עמו יש להיוועץ ביחס לכלל המקומות הקדושים לדת היהודים הם הרבנים הראשיים לישראל, האינסטנציה הרבנית הגבוהה ביותר המוכרת על ידי המשפט הישראלי.

בשל החשיבות העצומה של השמירה על המקומות הקדושים מפני חילול או פגיעה, ולשם מניעת עמימות ביחס להוראות החוק, ולמשמעותן (כאשר ברבות השנים, גורמים שונים, לרבות בתי המשפט יצקו לחוק פרשנויות שלא עלו בקנה אחד עם כוונתו המקורית של המחוקק), מוצע לקבוע בחוק הגדרה מפורשת של המונח "חילול". הגדרה עצמאית זו תמנע יציקת תוכן ופרשנות ע"י כל גורם אחר, מלבד הרבנים הראשיים לישראל.

--------------------------------

הוגשה ליו"ר הכנסת והסגנים

והונחה על שולחן הכנסת ביום

י"ז באב התשפ"א (26.07.2021)

1. ס"ח התשכ"ז, עמ' 75. [↑](#footnote-ref-2)
2. ס"ח התש"ם, עמ' 214. [↑](#footnote-ref-3)